Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 79/373/ΕΟΚ περί εμπορίας σύνθετων ζωοτροφών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΙΣΤΟΡΙΚΟ

1. Νομική βάση :

Όσον αφορά την σήμανση των σύνθετων ζωοτροφών, ο σκοπός της οδηγίας 79/373/ΕΟΚ του Συμβουλίου περί εμπορίας των σύνθετων ζωοτροφών, όπως τροποποιήθηκε με την οδηγία 90/44/ΕΟΚ του Συμβουλίου, είναι να εξασφαλιστεί ότι οι κτηνοτρόφοι πληροφορούνται αντικειμενικά και όσο το δυνατόν ακριβέστερα τη σύνθεση και τη χρήση των ζωοτροφών. Στην οδηγία 90/44/ΕΟΚ τονίζεται ότι πρέπει να εξασφαλιστεί ότι η ακρίβεια των δηλώσεων μπορεί να ελεγχθεί επίσημα.

Η δήλωση των πρώτων υλών στις ζωοτροφές αποτελούσε (και ακόμη αποτελεί) σημαντικό στοιχείο πληροφόρησης των κτηνοτρόφων. Το 1990 όταν θεσπίστηκε η οδηγία 90/44/ΕΟΚ ο ποσοτικός καθορισμός των πρώτων υλών δημιούργησε προβλήματα στους ελέγχους, κυρίως λόγω της φύσης των προϊόντων που χρησιμοποιήθηκαν, της πολύπλοκης σύνθεσης των μειγμάτων ή της πολύπλοκης μεθόδου παρασκευής. Επομένως, στο στάδιο αυτό, προτιμήθηκε ελαστικός τύπος δήλωσης για τις ζωοτροφές για τα ζώα παραγωγής που περιορίζεται στην ένδειξη των πρώτων υλών χωρίς να αναφέρεται η ποσότητά τους.

Επιπλέον, για να διευκολυνθεί η δήλωση των πρώτων υλών, έγινε αποδεκτή η παροχή πληροφοριών ανά κατηγορία που επιτρέπει την ταξινόμηση, υπό κοινή ονομασία, αρκετών πρώτων υλών. Στην οδηγία 91/357/ΕΟΚ της Επιτροπής καθορίζονται οι κατηγορίες των συστατικών που δύνανται να χρησιμοποιηθούν για τη σήμανση των σύνθετων ζωοτροφών που προορίζονται για ζώα εκτός των ζώων συντροφιάς. (Οι κατηγορίες των συστατικών για τις σύνθετες ζωοτροφές που προορίζονται για ζώα συντροφιάς είχαν ήδη από πριν καθοριστεί με την οδηγία 82/475/ΕΟΚ της Επιτροπής).

2. Η κρίση της ΣΕΒ:

Η "προσωρινή επιτροπή" έρευνας για τη ΣΕΒ που συγκροτήθηκε από το Ευρωπαϊκό Κοινοβούλιο τον Φεβρουάριο του 1997 υπέδειξε: "την αναγραφή στη σήμανση, υποχρεωτικώς, ρητής δήλωσης για τις ζωοτροφές εκ μέρους των βιομηχανιών παραγωγής τους, η οποία αναμένεται να διευκολύνει τη σαφή αναγνώριση των συστατικών και την προέλευσή τους, καθώς και στις οδηγίες χρήσης".

Αργότερα, τον Νοέμβριο του 1997, η "προσωρινή επιτροπή" σημείωσε ότι η Επιτροπή, παρόλο που συμφώνησε για την πραγματοποίηση έρευνας στα μέσα του 1998, δεν είχε ακόμη δηλώσει τη σαφή δέσμευσή της υπέρ της ποσοτικής και ποιοτικής δήλωσης για τις ζωοτροφές με τη μορφή σαφών ενδείξεων των συστατικών και της προέλευσης των πρώτων υλών και κάλεσε την Επιτροπή να ορίσει τους τεχνικούς όρους και τους ελέγχους που απαιτούνται για το σκοπό αυτό και να υποβάλλει την κατάλληλη πρόταση.

Η Επιτροπή στην πρώτη και στην δεύτερη εξαμηνιαία έκθεση παρακολούθησης της ΣΕΒ δήλωσε ότι οποιαδήποτε πρόταση σχετικά με την ποιοτική και ποσοτική σήμανση των ζωοτροφών πρέπει να επιτρέπει την πραγματοποίηση αξιόπιστου έλεγχου των στοιχείων και να βασίζεται σε εγκεκριμένες μεθόδους ανάλυσης. Στην δεύτερη εξαμηνιαία έκθεση ανακοινώθηκε επίσης ότι ολοκληρώθηκε η μελέτη που υλοποιήθηκε σε συνεργασία για την εξέταση των υφιστάμενων δυνατοτήτων για τον ποιοτικό και ημιποσοτικό καθορισμό βάσει μικροσκοπικής ανάλυσης των πρώτων υλών των σύνθετων ζωοτροφών και ιδίως για την ανίχνευση της παρουσίας, της προέλευσης και της ποσότητας κρεατοστεάλευρων.

Τα συμπεράσματα της μελέτης αυτής έγιναν αποδεκτά από την Μόνιμη Επιτροπή Ζωοτροφών κατά τη συνεδρίασής της στις 29-30 Μαρτίου 1999, διευκρινίζοντας ότι ο ποιοτικός και ποσοτικός προσδιορισμός όλων των πρώτων υλών που περιλαμβάνονται στις σύνθετες ζωοτροφές δεν μπορεί να πραγματοποιείται μόνο με μικροσκοπική ανάλυση.

Το Ευρωπαϊκό Κοινοβούλιο στο ψήφισμά του τον Απριλίου του 1999, για τη δεύτερη εξαμηνιαία έκθεση της Επιτροπής για τη ΣΕΒ επανέλαβε "την έκκλησή της για υποχρεωτική δημόσια δήλωση των συστατικών των ζωοτροφών και καλεί ακόμη μία φορά την Επιτροπή να υποβάλει πρόταση προς την κατεύθυνση αυτή· το Ευρωπαϊκό Κοινοβούλιο θεωρεί ότι η δυσκολία της πραγματοποίησης ποσοτικής δήλωσης δεν πρέπει να χρησιμοποιείται ως δικαιολογία για την έλλειψη ποιοτικής δήλωσης".

Επιπλέον, ορισμένα κράτη μέλη έδειξαν επανειλημμένως ότι δεν είναι ικανοποιημένα με τις υφιστάμενες διατάξεις που διέπουν τη σήμανση των σύνθετων ζωοτροφών και απαιτούν την δυνατότητα δήλωσης όλων των πρώτων υλών που περιλαμβάνονται στις σύνθετες ζωοτροφές καθώς και το σχετικό βάρος τους. Σχεδόν όλα τα κράτη μέλη εκτιμούν ότι η δήλωση των πρώτων υλών ανά κατηγορίες δεν αποτελεί χρήσιμη πληροφορία για τους γεωργούς και επομένως δεν έχει λόγω ύπαρξης.

ΑΝΟΙΚΤΗ ΔΗΛΩΣΗ:

Η Επιτροπή κατανοεί τα πλεονεκτήματα της "ανοικτής δήλωσης" στις διατάξεις περί σημάνσεως των σύνθετων ζωοτροφών για τα ζώα κτηνοτροφικής παραγωγής διότι διευκολύνει τον εντοπισμό της προέλευσης των πρώτων υλών.

Η πρόσφατη μόλυνση των ελαίων και των προσθέτων υλών από διοξίνη στο Βέλγιο και στη Γερμανία αντιστοίχως, ενίσχυσε τη σημασία των λεπτομερών στοιχείων στις ετικέτες των σύνθετων ζωοτροφών. Πράγματι, το επίπεδο μόλυνσης μιας σύνθετης ζωοτροφής εξαρτάται από την ποσότητα των μολυσμένων πρώτων υλών που περιέχει ζωοτροφή και, άρα, είναι πολύ σημαντικά τα λεπτομερή στοιχεία για όλες τις πρώτες ύλες που περιλαμβάνονται στις σύνθετες ζωοτροφές καθώς και για τις διαφορετικές ποσότητές τους.

Επί του παρόντος, ο ποιοτικός και ποσοτικός προσδιορισμός των πρώτων υλών στις ζωοτροφές για ζώα κτηνοτροφικής παραγωγής εξακολουθεί να δημιουργεί δυσκολίες, όσον αφορά την αναλυτική επαλήθευση, λόγω κυρίως της φύσεως των χρησιμοποιούμενων προϊόντων, της πολυπλοκότητας των παρασκευαζόμενων μειγμάτων ή των υιοθετούμενων μεθόδων βιομηχανικής παραγωγής. Παρά όμως τα τεχνικά προβλήματα, η Επιτροπή δέχεται ότι ο επίσημος έλεγχος της δήλωσης που περιλαμβάνεται στην ετικέτα μπορεί να βασίζεται όχι μόνο σε αναλυτική εξακρίβωση, αλλά επίσης και σε έλεγχο των εγγράφων που παρέχονται από τον παρασκευαστή της σύνθετης ζωοτροφής.

Σχετικά με το θέμα αυτό, τα κράτη μέλη προορισμού των ανωτέρω εμπορευμάτων οφείλουν να στηρίζονται στους ελέγχους που διενήργησαν οι επίσημες αρχές της χώρας καταγωγής.

Η Επιτροπή σύμφωνα με το νομοθετικό πρόγραμμα που υπέβαλε στο Ευρωπαϊκό Κοινοβούλιο και στο Συμβούλιο των Υπουργών Γεωργίας αμέσως μετά την κρίση της διοξίνης στο Βέλγιο, εκπόνησε πρόταση για την τροποποίηση των διατάξεων που αφορούν τη σήμανση των σύνθετων ζωοτροφών. Κατά τη συνεδρίαση της μόνιμης επιτροπής ζωοτροφών που έλαβε χώρα στις 26 Ιουλίου 1999, η εν λόγω επιτροπή εξέτασε το σχέδιο πρότασης. Με την ευκαιρία αυτή τα πιο πολλά κράτη μέλη έδειξαν ότι προτιμούν μία προαιρετική ανοικτή δήλωση η οποία να περιορίζεται στις σύνθετες ζωοτροφές για τα ζώα παραγωγής. Οι παρασκευαστές των ζωοτροφών δεν συμφωνούν με την υποχρεωτική ανοικτή δήλωση, λόγω των δυσκολιών που υπάρχουν για να ελεγχθεί η δήλωση της ετικέτας και λόγω της ανάγκης προστασίας της πνευματικής ιδιοκτησίας των τύπων των ζωοτροφών και της δυσκολίας εγγραφής στις ετικέτες των τύπων που αλλάζουν συνεχώς.

Η Επιτροπή εκτιμά αντιθέτως, ότι η προαιρετική ανοικτή δήλωση αντιβαίνει στο δικαίωμα των γεωργών για πληροφόρηση και στην προβλεπόμενη διαφάνεια. Επιπλέον, η Επιτροπή θεωρεί ότι μία προαιρετική ανοικτή δήλωση θα οδηγήσει οπωσδήποτε σε στρέβλωση του ανταγωνισμού μεταξύ των παρασκευαστών των ζωοτροφών.

Η Επιτροπή θεωρεί ότι ο έλεγχος της δήλωσης της σήμανσης πρέπει να πραγματοποιείται ανεξάρτητα από τον προαιρετικό ή υποχρεωτικό χαρακτήρα της ανοικτής δήλωσης. Όσον αφορά την προστασία της πνευματικής ιδιοκτησίας των χημικών τύπων των ζωοτροφών η Επιτροπή που έχει ως στόχο την μεγαλύτερη δυνατή διαφάνεια δεν μπορεί να δεχθεί το επιχείρημα αυτό. Πράγματι, δεν συμβαίνει παραβίαση του εμπορικού απορρήτου, επειδή κανονικώς δεν υπάρχουν χημικοί τύποι σύνθεσης ζωοτροφών που να καλύπτονται από δίπλωμα ευρεσιτεχνίας. Ακόμη κι αν αυτό συνέβαινε, δεν θα μπορούσε να κρατηθεί μυστικός ο χημικός τύπος. Όντως, η δημοσίευση των συστατικών δεν θα υπονόμευε τα δικαιώματα πνευματικής ιδιοκτησίας.

Εξάλλου, η Επιτροπή αναγνωρίζει ότι η ανάγκη αλλαγής των ετικετών σε περίπτωση αλλαγής της σύνθεσης των ζωοτροφών είναι ένα πρόβλημα. Για την αποφυγή του προβλήματος αυτού προτείνει η ανοικτή δήλωση να βρίσκεται σε διαφορετική ετικέτα ή σε ειδικό συνοδευτικό έγγραφο.

Τέλος η Επιτροπή δέχεται ότι στην περίπτωση των τροφών για ζώα συντροφιάς δεν είναι αναγκαία τόσο λεπτομερή στοιχεία και δέχεται να διατηρήσει το status quo για τα εν λόγω προϊόντα, δηλαδή είτε ημι-ανοικτή υποχρεωτική δήλωση (διατηρώντας επίσης τη δυνατότητα δήλωσης των κατηγοριών των πρώτων υλών αντί για τις ίδιες τις πρώτες ύλες) είτε προαιρετική ανοικτή δήλωση.

2000/0015 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την τροποποίηση της οδηγίας 79/373/ΕΟΚ περί εμπορίας σύνθετων ζωοτροφών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152, παράγραφος 4,

την πρόταση της Επιτροπής [1],

[1] ΕΕ L

τη γνώμη της Οικονομικής και Κοινωνικής Επιτροπής [2],

[2] ΕΕ L

τη γνώμη της Επιτροπής των Περιφερειών [3]

[3] ΕΕ L

Ενεργώντας σύμφωνα με τη διαδικασία που ορίζεται στο άρθρο 251 της συνθήκης [4],

[4] ΕΕ L

Εκτιμώντας τα εξής:

(1) Η οδηγία 79/373/ΕΟΚ του Συμβουλίου της 2ας Απριλίου 1979 περί εμπορίας των σύνθετων ζωοτροφών [5], όπως τροποποιήθηκε τελευταία από την οδηγία 98/87/ΕΚ [6], καθορίζει τους κανόνες για την εμπορία των σύνθετων ζωοτροφών στην Κοινότητα.

[5] ΕΕ L 86 της 6.4.1979, σ. 30.

[6] ΕΕ L 318 της 27.11.1998, σ. 43.

(2) Όσον αφορά τη σήμανση, ο στόχος της οδηγίας 79/373/ΕΟΚ είναι να εξασφαλιστεί ότι οι κτηνοτρόφοι ενημερώνονται αντικειμενικά και όσο το δυνατόν ακριβέστερα για τη σύνθεση και τη χρήση των ζωοτροφών. Είναι σημαντικό να εξασφαλιστεί ότι η ακρίβεια των δηλώσεων μπορεί να ελεγχθεί επίσημα σε όλα τα στάδια της εμπορίας των ζωοτροφών.

(3) Η δήλωση των πρώτων υλών που περιλαμβάνονται στις ζωοτροφές αποτελεί σε ορισμένες περιπτώσεις σημαντικό στοιχείο πληροφόρησης για τους κτηνοτρόφους.

(4) Μέχρι τωρα η οδηγία 79/373/ΕΟΚ προέβλεπε ελαστικές ρυθμίσεις για τη δήλωση, με περιορισμό στην ένδειξη των πρώτων υλών χωρίς να αναφέρεται η ποσότητά τους για τις ζωοτροφές που προορίζονται για τα ζώα κτηνοτροφικής παραγωγής και διετηρείτο η δυνατότητα δήλωσης των κατηγοριών των πρώτων υλών αντί να δηλώνονονται οι ίδιες οι πρώτες ύλες.

(5) Ωστόσο, η κρίση της ΣΕΒ και η πρόσφατη κρίση της διοξίνης κατέδειξαν την ακαταλληλότητα των τρεχουσών διατάξεων και την ανάγκη για λεπτομερείς ποιοτικές και ποσοτικές πληροφορίες για την σύνθεση των σύνθετων ζωοτροφών για τα ζώα κτηνοτροφικής παραγωγής.

(6) Οι λεπτομερείς ποσοτικές πληροφορίες για τη σύνθεση μπορεί να υποβοηθήσουν στη στόχευση του εντοπισμού προέλευσης δυνητικώς μολυσμένων υλών σε συγκεκριμένες παρτίδες, πράγμα που θα αποβεί προς όφελος της δημόσιας υγείας, αποφεύγοντας κατασπατάληση προϊόντων τα οποία δεν ενέχουν σοβαρό κίνδυνο για τη δημόσια υγεία.

(7) Άρα, θα πρέπει στο στάδιο αυτό να επιβληθεί υποχρεωτική δήλωση όλων των πρώτων υλών καθώς και των ποσοτήτων που περιέχονται στις σύνθετες ζωοτροφές για τα ζώα παραγωγής.

(8) Επομένως, στο μέλλον δεν θα υπάρχει δυνατότητα δήλωσης κατηγοριών πρώτων υλών αντί της δήλωσης των ιδίων των πρώτων υλών στην περίπτωση των σύνθετων ζωοτροφών για τα ζώα παραγωγής· ότι για πρακτικούς λόγους η οδηγία 91/357/ΕΟΚ της Επιτροπής της 13ης Ιουνίου 1991 περί καθορισμού των κατηγοριών συστατικών που δύνανται να χρησιμοποιηθούν για τη σήμανση των σύνθετων ζωοτροφών που προορίζονται για ζώα εκτός των ζώων συντροφιάς [7], πρέπει να καταργηθεί.

[7] ΕΕ L 193 της 17.07.1991, σ. 34

(9) Για πρακτικούς λόγους, επιτρέπεται οι δηλώσεις των πρώτων υλών που περιλαμβάνονται στις σύνθετες ζωοτροφές για τα ζώα παραγωγής να αναγράφονται σε ετικέτα ad hoc ή σε συνοδευτικό έγγραφο.

(10) Πρέπει να προβλεφθούν ειδικές διατάξεις για τη σήμανση των τροφών για τα ζώα συντροφιάς που θα λαμβάνουν υπόψη τον ειδικό χαρακτήρα του είδους αυτού των ζωοτροφών,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 79/373/ΕΟΚ του Συμβουλίου τροποποιείται ως εξής:

1. Στο άρθρο 5 παράγραφος 1, το σημείο ι) αντικαθίσταται από το ακόλουθο κείμενο:

" ο αριθμός της παρτίδας".

2. Στο άρθρο 5 παράγραφος 3, το σημείο γ) διαγράφεται.

3. Στο άρθρο 5, προστίθεται η ακόλουθη παράγραφος:

"7. Στην περίπτωση σύνθετων ζωοτροφών που προορίζονται για ζώα εκτός από τα ζώα συντροφίας, η δήλωση των πρώτων υλών εκφραζόμενη ως ποσοστό επί του βάρους σύμφωνα με το άρθρο 5γ, μπορεί να περιλαμβάνεται σε διαφορετική ετικέτα από εκείνη που αναφέρεται στην παράγραφο 1, ή σε συνοδευτικό έγγραφο διαφορετικό από εκείνο που αναφέρεται στην παράγραφο 4."

4. Το άρθρο 5γ αντικαθίσταται από το ακόλουθο κείμενο:

"Άρθρο 5γ

1. Στη δήλωση των πρώτων υλών πρέπει να αναφέρονται όλες οι πρώτες ύλες.

2. Η απαρίθμηση των πρώτων υλών υπόκειται στους ακόλουθους κανόνες:

α) εφόσον πρόκειται για σύνθετες ζωοτροφές που προορίζονται για ζώα εκτός των ζώων συντροφιάς: απαρίθμηση των πρώτων υλών σε όρους ποσοστού επί του βάρους.

β) εφόσον πρόκειται για σύνθετες ζωοτροφές που προορίζονται για ζώα συντροφιάς: κατάλογος των πρώτων υλών με ένδειξη της ποσότητας που περιλαμβάνεται ή απαρίθμηση κατά φθίνουσα τάξη του βάρους τους.

5. Οι πρώτες ύλες περιγράφονται με την ειδική τους ονομασία· ωστόσο, στην περίπτωση των σύνθετων ζωοτροφών που προορίζονται για ζώα συντροφιάς, η ένδειξη της ειδικής ονομασίας της πρώτης ύλης μπορεί να αντικατασταθεί από την ονομασία της κατηγορίας στην οποία ανήκει η πρώτη ύλη, οι κατηγορίες στις οποίες ανήκουν πολλές πρώτες ύλες είχαν καθοριστεί σύμφωνα με το άρθρο 10 σημείο α).

Στην περίπτωση των σύνθετων ζωοτροφών που προορίζονται για ζώα συντροφιάς, η χρήση ενός από τους δύο αυτούς τύπους δήλωσης αποκλείει τη χρήση του άλλου, εκτός εάν κάποια από τις χρησιμοποιούμενες πρώτες ύλες δεν ανήκει σε καμία από τις κατηγορίες που έχουν οριστεί· στην περίπτωση αυτή, η πρώτη ύλη, αναφέρεται με την ειδική ονομασία της και κατά τάξη μεγέθους του βάρους ως προς τις κατηγορίες.

6. Στην ετικέτα των σύνθετων ζωοτροφών για ζώα συντροφιάς μπορεί επιπλέον να επισημαίνεται με ειδική δήλωση, η παρουσία ή η χαμηλή περιεκτικότητα μίας ή περισσοτέρων πρώτων υλών που αποτελούν ουσιαστικές πτυχές των χαρακτηριστικών των ζωοτροφών. Στην περίπτωση αυτή, η ελάχιστη ή η μέγιστη περιεκτικότητα εκφρασμένη σε ποσοστά βάρους της(των) πρώτης(ων) ύλης(ών) που χρησιμοποιήθηκε(αν) πρέπει να αναγράφεται καθαρά είτε απέναντι στη δήλωση, επισημαίνοντας την(τις) πρώτη(ες) ύλη(ες), είτε στον κατάλογο των πρώτων υλών είτε αναφέροντας την(τις) πρώτη(ες) ύλη(ες) και το(τα) ποσοστό(ά) του σχετικού βάρους απέναντι στην αντίστοιχη κατηγορία των πρώτων υλών.

Άρθρο 2

Η οδηγία 91/357/ΕΟΚ της Επιτροπής καταργείται από την [1η Ιουλίου 2000].

Άρθρο 3

1. Τα κράτη μέλη θεσπίζουν και δημοσιεύουν το αργότερο στις [30 Ιουνίου 2000] τις αναγκαίες νομοθετικές κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά. Οι διατάξεις αυτές εφαρμόζονται από την [1η Ιουλίου 2000].

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.

2. Τα κράτη μέλη ανακοινώνουν στην Επιτροπή τα κείμενα των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος